Keld Albrechtsen (EL), 1999-03-04:
Jeg synes, dagens ungdomsboligdebat har vist nogle begrænsede fremskridt, men trods alt nogle fremskridt, forstået på den måde, at problemet nu er erkendt faktisk af de allerfleste ordførere og af regeringen.
Det er erkendt, at der her er noget, der skal gøres noget ved.
Det synes jeg som det første er væsentligt.
For det andet har vi så kunnet høre fra ministerens side, at der nu er iværksat den analyse, som vi også har foreslået, og som, efter hvad alt tyder på, vil komme til at dokumentere, at der er et større behov for ungdomsboliger, end man hidtil har forudset.
Der nævnes jo, som det blev sagt før, at 6.671 studerende står uden bolig.
Det er i hvert fald de oplysninger, der fremkommer i Politiken.
Jeg ved ikke, om ministeren kan bekræfte dem.
Politiken har også tidligere oplyst, at i København er det 2.745 studerende, som mangler en bolig.
Det er altså vel at mærke på et tidspunkt af året, hvor der ikke er det pres, der normalt er ved studiestarten
omkring august-september
Problemet vil formentlig i år så blive større, end det plejer at være, og altså blive noget af et kaos.
Noget andet, som jeg har hæftet mig ved, er, at ministeren i forbindelse med placeringen af uddannelsespladser vil anmode kommunerne om at sørge for, at der så også bliver bygget boliger.
Det er jeg selvfølgelig meget interessseret i at høre nærmere om, og Enhedslisten vil naturligvis gerne drøfte med regeringen, hvordan man rent praktisk får gennemført det forslag. Så der sker altså noget.
Samtidig kan vi jo altså se, og det er så den anden og mere negative side af medaljen, som vi må konstatere i dag,
at det finansielle problem, som kommunerne står over for, betyder, at det står meget skralt til med ungdomsboligbyggeri i 1999, når vi ser bort fra Århus Kommune.
Jeg ved ikke, om ministeren kan bekræfte det,
men de oplysninger, jeg har indhentet fra forskellige kommuner, tyder på det.
Der er en pæn kvote i Århus, men de andre steder, Odense, Århus og København, ser det altså ikke godt ud.
Det har jo en sammenhæng med, at den finansieringsordning, der er, ikke er god nok.
Derfor reagerer formanden for KL's miljø- og forsyningsudvalg, Johannes Poulsen, i Politiken i dag.
Ifølge Politiken siger han, at der er en ulidelig mangel
på sammenhæng mellem regeringens økonomiske politik og fagministrenes hensigter.
Altså, hensigterne er gode, men pengene mangler.
Men der er faktisk et problem i det her, nemlig det problem, at den finansieringsreform, som blev lavet, forudsætter, at kommunerne lægger flere penge på bordet her og nu for at få byggeriet i gang, og det giver altså et likviditetsproblem, som gør, at underskuddet i byggeriet bliver nedprioriteret.
Jeg vil da gerne appellere endnu en gang, sammen med Kommunernes Landsforening kan jeg faktisk forstå, til ministeren om at tage også den side af sagen mere alvorligt. Vi vil selvfølgelig stille spørgsmål i Folketingets Boligudvalg om den sammenhæng, om den økonomi.
Jeg læste en artikel forleden i Politiken, som oplyste, at tre små sparekasser på Fyn havde slået sig sammen om at bygge 66 ungdomsboliger i Århus - i Århus! - fordi ungdomsboligsituationen i Odense nu er således, at disse tre sparekassers kunder, som jo får studielån i de pågældende sparekasser, ikke kan finde noget at bo i i Odense.
De forlader simpelt hen deres hjemø og tager til min fødeby, Århus, for at studere.
Det er selvfølgelig et sted, hvor de er særdeles velkomne, men det er jo ikke hensigtsmæssigt, at situationen er sådan, at man simpelt hen ikke kan finde noget som helst sted at bo i i Odense.
Jeg synes, at det i mange henseender har været en positiv debat, ikke forstået på den måde, at der nu ligger en løsning, for det gør der ikke, og heller ikke forstået på den måde, at vi undgår et kæmpekaos til august-september, for det gør vi ikke med den hastighed, som man bevæger sig i - det er stadig lidt skildpaddeagtigt - men dog positivt forstået på den måde, at man har erkendt problemet og har sat sig en lille smule i bevægelse.
Vi vil selvfølgelig i Folketingets Boligudvalg følge op på de initiativer og sørge for, at tempoet bliver så højt, som det nu overhovedet kan blive med det flertal, der er i Folketinget i dag.